[pic] | COMISIA EUROPEANĂ |

Bruxelles, 24.6.2010

COM(2010)331 final

2010/0179 (CNS)

Propunere de

DIRECTIVĂ A CONSILIULUI

de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime

(prezentată de Comisie)

EXPUNERE DE MOTIVE

CONTEXTUL PROPUNERII

1. Articolul 97 alineatul (1) al Directivei 2006/112/CE din 28 noiembrie 2006 privind sistemul comun al taxei pe valoarea adăugată[1] (denumită în continuare „directiva TVA”) prevede că de la 1 ianuarie 2006 până la 31 decembrie 2010 cota standard nu poate fi mai mică de 15 % iar articolul 97 alineatul (2) prevede că decizia în privința nivelului cotei standard aplicate după 31 decembrie 2010 aparține Consiliului, în conformitate cu articolul 93 din tratat.

2. Această dispoziție are la bază articolul 93 din Tratatul de instituire a Comunității Europene (Tratatul CE). De la 1 decembrie 2009, articolul 93 din Tratatul CE este înlocuit de articolul 113 din Tratatul privind funcționarea Uniunii Europene („TFUE”). Articolul 113 din TFUE stipulează că, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, Consiliul adoptă dispozițiile referitoare la armonizarea legislațiilor privind impozitul pe cifra de afaceri în măsura în care această armonizare este necesară pentru a asigura instituirea și funcționarea pieței interne și pentru a evita denaturarea concurenței.

3. În vederea înființării pieței interne la 1 ianuarie 1993, Comisia a prezentat propuneri vizând crearea un sistem definitiv de armonizare a taxelor.

4. Cu toate acestea, când a devenit evident că va fi imposibilă adoptarea propunerii Comisiei înainte de 1 ianuarie 1993, Consiliul a decis adoptarea unei perioade tranzitorii. În ceea ce privește cota TVA, a adoptat Directiva 92/77/EEC[2].

5. Respectiva directivă a introdus un sistem de cote minime. Acesta prevedea că de la 1 ianuarie 1993 până la 31 decembrie 1996 cota standard nu putea fi mai mică de 15%. Această dispoziție a fost extinsă de patru ori și se aplică până la 31 decembrie 2010.

6. În scopul menținerii gradului de armonizare a cotelor deja realizat, Comisia a prezentat două propuneri care prevăd o cotă standard situată într-un interval cuprins între 15% și 25%[3]. Acest interval a fost obținut din cotele aplicate efectiv de statele membre, acestea variind întotdeauna între 15% și 25%.

7. În ambele cazuri, propunerile de aproximare a cotelor au fost modificate de Consiliu[4], care a păstrat doar principiul cotei minime, făcând referire la o cotă minimă de 15%, comparabilă cu sistemul introdus de directiva din 1992.

8. Cu toate acestea, directivele Consiliului au fost adoptate cu o declarație inclusă în procesul verbal al Consiliului care menționează eforturile statelor membre de a preveni creșterea ecartului de 10 puncte procentuale între cota minimă și cea maximă aplicată. Aceasta demonstrează îngrijorările continue ale statelor membre referitor la tensiunile existente între țările cu cote ridicate și cele cu cote scăzute, precum și posibilele efecte bugetare ale diferitelor cote de TVA. Având în vedere criza economică actuală, există argumente suplimentare pentru menținerea unei cote standard minime la adoptarea Directivei TVA.

9. În ciuda diverselor ameliorări aduse sistemului comun de TVA, care se bazează pe strategia TVA eșalonată lansată de Comisie în 2000[5] și actualizată în 2003[6], sistemul TVA continuă să sufere de imperfecțiuni și sarcini administrative ridicate. Din această cauză, o nouă reevaluare fundamentală este necesară. Noile realități economice, progresul tehnologic, noile tipuri de fraude etc. prezintă noi provocări. Din această cauză, Comisia planifică publicarea unei cărți verzi consultative despre o nouă strategie TVA. Prin aceasta carte verde se va lansa o consultare despre armonizarea taxei în viitor. O decizie corespunzătoare referitore la cotele standard TVA în UE poate fi adoptată numai în funcție de rezultatele acestei proceduri.

10. În plus, modificările recente ale directivei TVA[7] au favorizat taxarea la locul consumului, întrucât aceasta reduce numărul tranzacțiilor transfrontaliere în căutare de cote mai mici de TVA, care conduc la denaturarea concurenței. Mai mult decât atât, este importantă evitarea creșterii divergențelor în cotele standard de TVA aplicate de statele membre care pot conduce la dezechilibre structurale în UE și la denaturări ale concurenței în anumite sectoare de activitate. În acest scop, este considerată o practică comună în domeniul taxelor indirecte, atât pentru accize cât și pentru TVA, stabilirea unor cote minime. Deși nu este propusă o cotă maximă, se poate aștepta ca ecartul dintre cotele standard aplicate în statele membre să asigure o funcționare corespunzătoare a pieței interne dar, recunoscând totodată posibila necesitate de noi resurse bugetare din impozite pe consum.

11. Aderarea noilor state membre la 1 mai 2004 și 1 ianuarie 2007 nu a modificat situația cotei standard. Aceasta variază între 15% și 25% în cele 27 de state membre. Două state membre (Cipru și Luxemburg) aplică o cotă de 15% și trei o cotă de 25% (Danemarca, Ungaria și Suedia).

12. În aceste circumstanțe, pare oportună păstrarea principiului unei valori minime de 15% a cotei standard de TVA, precum și propunerea extinderii regimului actual.

13. Extinderea dispozițiilor pentru alți cinci ani este necesară pentru a acorda mediului de afaceri certitudine juridică și pentru a continua evaluarea nivelului corespunzător al cotei standard de TVA la nivelul UE, timp în care Comisia analizează o nouă strategie TVA și reexaminează cota TVA standard necesară unei abordări comune.

14. Având în vedere că aplicarea cotei standard minime, conform articolului 97 alineatul (1) din Directiva 2006/112/EC expiră la 31 decembrie 2010, scopul acestei propuneri este de a permite Consiliului extinderea perioadei în care se aplică această cotă. Cota standard minimă de TVA este stabilită din această cauză la 15% timp de cinci ani, începând cu 1 ianuarie 2011 și până la 31 decembrie 2015. Comisia invită Consiliul să reînnoiască declarația din procesul verbal referitoare la ecartul dintre rata cea mai mică și rata cea mai mare aplicate pentru această perioadă.

REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Având în vedere că nicio plângere specifică nu a fost transmisă Comisiei referitor la regulile de aplicare ale cotei standard de TVA, nu a fost necesar să se recurgă la consultări sau la expertiză externă.

Măsura respectivă vizează numai prelungirea dispoziției temporare referitoare la durata de aplicare a ratei standard minime actuale . Astfel, extinderea perioadei menține situația actuală satisfăcătoare în ceea ce privește cota standard de TVA. Deoarece propunerea este de natură tehnică nu necesită un studiu de impact.

ELEMENTELE JURIDICE ALE PROPUNERII

Directiva modifică Directiva TVA. Temeiul juridic este articolul 113 din Tratatul privind funcționarea Uniunii Europene (TFUE).

- Principiul subsidiarității

Principiul subsidiarității se aplică, întrucât propunerea nu este de competența exclusivă a Uniunii Europene. Obiectivele propunerii nu pot fi realizate într-o măsură suficientă de statele membre din următoarele motive:

Uniunea Europeană a stabilit deja dispoziții armonizate privind aplicarea cotelor de TVA prin Directiva TVA. Aceste dispoziții pot fi modificate sau prelungite numai printr-un act al Uniunii Europene, iar legislațiile statelor membre nu se pot abate de la normele armonizate.

În consecință, numai prin acțiuni la nivelul Uniunii Europene se pot realiza obiectivele propunerii și se poate asigura un tratament egal pentru cetățenii din Uniunea Europeană Prin urmare, propunerea respectă principiul subsidiarității.

- Principiul proporționalității

Propunerea respectă principiul proporționalității din următoarele motive:

Prezenta propunere menține situația actuală, în care statele membre aplică o cotă standard de TVA de minim 15%.

Având în vedere că propunerea extinde perioada în care un act existent se aplică, măsura este proporțională cu scopul urmărit. Propunerea nu implică costuri financiare din partea Uniunii Europene și nici o nouă sarcină financiară nu rezultă pentru întreprinderi sau consumatori.

- Alegerea instrumentelor

Instrumentul propus este o directivă. Nici un alt instrument nu ar fi adecvat, deoarece această propunere modifică dispoziții referitoare la cotele TVA stabilite deja printr-o directivă.

IMPLICAȚIILE BUGETARE

Propunerea nu are implicații asupra bugetului Uniunii Europene.

ELEMENTE FACULTATIVE

Observații la articole

Articolul 1

Articolul 1 propune prelungirea perioadei de aplicare a cotei standard minime actuale de TVA din statele membre, stabilită la 15%, de la 1 ianuarie 2011 la 31 decembrie 2015.

Articolele 2 - 4

Aceste articole prevăd intrarea în vigoare a directivei.

2010/0179 (CNS)

Propunere de

DIRECTIVĂ A CONSILIULUI

de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 113,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Parlamentului European[8],

având în vedere avizul Comitetului Economic și Social European[9],

hotărând în conformitate cu o procedură legislativă specială,

întrucât:

1. Articolul 97 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată[10] prevede ca de la 1 ianuarie 2006 până la 31 decembrie 2010 cota standard să nu fie mai mică de 15%.

2. Cota standard a taxei pe valoarea adăugată (TVA) în vigoare în statele membre, combinată cu mecanismul sistemului de tranziție, a asigurat funcționarea sistemului la un nivel acceptabil. Cu noile norme care favorizează impozitarea prestării de servicii la locul de consum, posibilitățile de exploatare a cotelor de TVA diferite prin relocalizare au fost limitate și mai mult iar posibila denaturare a concurenței redusă.

3. Pentru a preîntâmpina ca divergențe în cotele standard de TVA aplicate de statele membre să conducă la dezechilibre structurale în Uniunea Europeană și la denaturări ale concurenței în anumite sectoare de activitate, este o practică comună în domeniul taxelor indirecte stabilirea unor cote minime. Acest lucru trebuie făcut și în materie de TVA.

4. În așteptarea rezultatelor consultărilor referitoare la o nouă strategie TVA, care ar trebui să conțină viitoarele reglementări și nivelele de armonizare corespunzătoare, nu s-au finalizat, ar fi prematură stabilirea unui nivel permanent al cotei standard sau modificarea nivelului cotei minime.

5. Din această cauză, este necesară menținerea standardului cotei de TVA la minim 15% pentru o perioadă suplimentară, îndeajuns de lungă să asigure certitudine juridică și să permită continuarea evaluării.

6. Aceasta nu exclude o revizie ulterioară a legislației TVA înainte de 31 decembrie 2015 pentru a reflecta rezultatul noii strategii.

7. Prin urmare, Directiva 2006/112/CE trebuie modificată în consecință,

ADOPTĂ PREZENTA DIRECTIVĂ:

Articolul 1

Art. 97 din Directiva 2006/112/CE se înlocuiește cu următorul text:

„Articolul 97

De la 1 ianuarie 2011 până la 31 decembrie 2015, cota standard nu poate fi mai mică de 15 %.”

Articolul 2Transpunere

1. Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 ianuarie 2011. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.

Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

Articolul 3Intrarea în vigoare

Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene .

Articolul 4Destinatari

Prezenta directivă se adresează statelor membre.

Adoptată la Bruxelles,

Pentru Consiliu

Președintele

[1] JO L 347, 11.12.2006, p. 1.

[2] JO L 316, 31.10.1992, p. 1.

[3] COM(95) 731 (JO C 73, 13.3.1996, p. 22) și COM(98) 693 (JO C 409, 30.12.1998, p. 13).

[4] Directiva 96/95/EC a Consiliului din 20 decembrie 1996 (JO L 338, 28.12.1996, p. 89) și Directiva 1999/49/EC a Consiliului din 25 Mai 1999 (JO L 139, 2.6.1999, p. 27).

[5] COM(2000) 348 final, 7.6.2000.

[6] COM(2003) 614 final, 20.10.2003.

[7] Directiva 2008/8/CE a Consiliului din 12 februarie 2008 de modificare a Directivei 2006/112/CE în ceea ce privește locul de prestare a serviciilor (JO L 44, 20.2.2008, p. 11).

[8] JO C […], […], p. […].

[9] JO C […], […], p. […].

[10] JO L 347, 11.12.2006, p. 1.